SKRIFTLIG FORESPØRGSEL E-1762/99

af Luis Berenguer Fuster (PSE) og María Rodríguez Ramos (PSE) til Kommissionen

(11. oktober 1999)

Om: Konsekvenser for forbrugerne af sammenslutningen af virksomhederne Carrefour og Promodes

Der hersker forud for sammenslutningen af virksomhederne Carrefour og Promodes stor bekymring blandt såvel leverandører som forbrugere over, at en dominerende stilling på bestemte vigtige områder inden for detailhandlen opstår eller styrkes.

Sammenslutningen vil påvirke mange vigtige geografiske markeder, og virkningerne af konkurrenceforholdene bør analyseres på alle de markeder, hvor disse er ensartede. Dette forudsætter, at man både må se på geografiske markeder og områder, hvor de virksomheder, som sluttes sammen,

er centreret, eftersom forbrugerne ikke har for vane at forlade deres lokalområde for at gøre deres indkøb, hvad der i høj grad vanskeliggør en analyse af virkningerne for disse markeder.

Hvis der i anledning heraf afgives en meddelelse til Kommissionen i medfør af forordning 4064/89(1) vil Kommissionen da stå fast på sine beføjelser, eller vil den tværtimod gøre myndighederne i medlemsstaterne opmærksomme på sammenslutningen?

(1) EFT L 395 af 30.12.1989, s. 1.

Svar afgivet på Kommissionens vegne af Mario Monti

(23. november 1999)

I henhold til artikel 9 i Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser kan en medlemsstat inden for en frist på tre uger fra modtagelsen af en anmeldelse anmode om, at den anmeldte fusion henvises til den til behandling. Med hensyn til den sag, der omtales af det ærede medlem, har der for nylig, især i den spanske og franske presse, være nævnt muligheden af, at de franske og spanske konkurrencemyndigheder vil fremsætte en sådan anmodning om henvisning. Hvis det er tilfældet, vil det ikke være første gang, at de spanske konkurrencemyndigheder anmoder om en sådan henvisning. Sag IV M-1555 Heineken/Cruzcampo blev således henvist til de spanske myndigheder den 17. august 1999.

Ifølge ovennævnte forordnings artikel 9, stk. 2 skal følgende to betingelser være opfyldt, for at en sag kan henvises til en medlemsstat. For det første skal fusionen true med at skabe eller styrke en dominerende stilling, hvorved den faktiske konkurrence vil blive betydeligt hæmmet på et marked i denne medlemsstat, der på enhver måde fremstår som et særskilt marked eller for det andet skal fusionen påvirke konkurrencen på et marked i denne medlemsstat, som på enhver måde fremstår som et særskilt marked og ikke udgør nogen væsentlig del af fællesmarkedet.

Kommissionen skal inden for en frist på seks uger fra anmeldelsen af fusionen (i stedet for den normale frist på en måned) tage stilling til, om en sag skal henvises eller ikke, og beslutte, om den selv vil behandle sagen med henblik på at opretholde eller genoprette en effektiv konkurrence på det berørte marked, eller om den vil henvise hele eller en del af sagen til myndighederne i den pågældende medlemsstat. Hvis Kommissionen henviser sagen, skal konkurrencemyndighederne i den pågældende medlemsstat i overensstemmelse med fusionsforordningen offentliggøre en rapport eller bekendtgøre resultaterne af deres undersøgelse senest fire måneder efter Kommissionens henvisning.

Trods de offentlige tilkendegivelser, der hidtil er kommet fra visse regeringers side, har Kommissionen ikke modtaget nogen anmodning om henvisning i forbindelse med Carrefours overtagelse af Promodès.